R. Pučík, poslanec: (2010-02-09):
Dôvodová správa k predloženému návrhu novely Trestného zákona celkom jasne a myslím aj dostatočne zrozumiteľne vysvetľuje dôvody, prečo sa skupina poslancov Národnej rady za SNS rozhodla predložiť tento návrh na rokovanie parlamentu práve teraz v situácii, keď je najvyšší čas predísť opakovaniu najhanebnejších zločinov voči našej vlasti, keď je potrebné prostredníctvom trestného práva ultima ratio vytvoriť ochranný právny štít proti úkladom namiereným proti Slovenskej republike voči nepriateľským snahám nášho južného suseda a ich predĺženej ruke v podobe ich ideových lokajov na Slovensku. Dovoľte mi, vážené pani poslankyne a vážení páni poslanci, aby som vo svojom vystúpení požiadal nielen o podporu prijatia tohto dôležitého trestnoprávneho prostriedku, ktorého právna idea spočíva v ochrane ústavného zriadenia, územnej celistvosti, obranyschopnosti a zvrchovanosti Slovenskej republiky, ale zároveň požiadal o chvíľu vážneho zamyslenia nad niektorými udalosťami našej histórie. Chcem vám ich pripomenúť najmä preto, že v súčasnosti sa nachádzame medzi nimi a udalosťami poslednej doby na Slovensku a jeho južného suseda, prirodzene konzekvencie poučenie do budúcnosti. Poučenie, ktoré racionálne reaguje a formuje sa do uvedeného návrhu novely Trestného zákona a konkrétnej skutkovej podstaty úklady proti republike do trestnoprávneho prostriedku, ktoré bude plniť nielen preventívnu, ale aj ochrannú funkciu trestného práva. Druhého novembra 2008 sme si pripomenuli 70. výročie zločinu či nehanebného aktu, ktorý sa skrýval za legálny prostriedok medzinárodného práva verejného, akt kultivovane označený ako Viedenská arbitráž, následkom ktorého Imredyho Maďarsko neoprávnene obralo Slovensko o 10 390 štvorcových kilometrov svojho územia s 853 670 obyvateľmi. S výnimkou Bratislavy a Nitry stratilo Slovensko väčšie mestá na juhu vrátane Košíc. Arbitrážnym rozhodnutím vo Viedni 2. novembra 1938 Nemecko a Taliansko mocensky nadiktovalo podmienky nových štátnych hraníc medzi Maďarskom a Česko-Slovenskom, a tak vyhovelo maďarským revizionistickým silám v duchu nápravy Trianonu z roku 1920. Až mierová zmluva medzi spojenými a združenými mocnosťami a Maďarskom uzavretá v Paríži 1947 zrušila Viedenskú arbitráž ako nulitné rozhodnutie, potvrdila platnosť Trianonskej mierovej zmluvy v roku 1920, ktorá vytýčila hranice medzi Česko-Slovenskom a Maďarskom a tá je relevantná aj pre dnešné slovensko-maďarské hranice. Za dôležité vám však považujem pripomenúť, vážené pani poslankyne, páni poslanci, že podľa článku č. IV tejto dohody sa Maďarsko zaviazalo, že urobí opatrenie na rozpustenie všetkých politických, vojenských alebo polovojenských organizácií politického charakteru na maďarskom území, vyvíjajúcich propagandu nepriateľskú proti spojeným národom vrátane propagandy revizionistickej. A ďalej sa zaviazala, že nebude trpieť jestvovanie a činnosť organizácií tohto druhu. Mierová zmluva uzavretá v Paríži v roku 1947 je pre nás naďalej platná a nespochybniteľná. Je však naďalej platná a nespochybniteľná i pre Imredyho nástupcu v susednom Maďarsku či ich lokajov na Slovensku? Vývoj udalostí na politickej scéne v súvislosti s blížiacimi sa parlamentnými voľbami v Maďarsku nás presvedčuje o opaku. Výroky predsedu Fideszu pána Orbána o tom, že nepozná hranice medzi Maďarskom a Slovenskom, ale len hranice medzi Maďarskom a Poľskom, nás nemôžu nechať na pokoji. Ak porovnávame vývoj udalostí súvisiacich s Viedenskou arbitrážou, musíme celkom prirodzene vnímať aj súčasný vývoj udalostí, ktorý celkom určite nie je náhodný. Po prvé. V roku 1937 začali v Maďarsku vznikať  szabadezapatok – polovojenské oddiely na podporu iredentistických síl, v roku 2007 začali v Maďarsku vznikať národné gardy. Po druhé. V roku 2007 bolo na Ministerstve vnútra Slovenskej republiky vykonaných celkom šesť podaní s návrhom na založenie územnej autonómie, kultúrnej územnej autonómie, ktoré však vo svojich stanovách okrem iného zriaďovali políciu, prokuratúru, súdy, parlament, vlastné hospodárstvo a tak ďalej. Ako príklad uvediem  Del Feldvídek Autonómia Kornyek alebo Nomos regionalizmus-polgari tarsutás. Účelom ich stanov teda nebolo založenie kultúrnej autonómie, ale založenie územnej autonómie, ktoré malo siahať od Šamorína až po Kráľovský Chlmec a dotýkať sa 16 slovenských okresov čiastočne alebo v úplnom rozsahu – Dunajská Streda, Galanta, Levice, Šaľa, Komárno, Veľký Krtíš,  Rožňava, Košice, Gelnica, Nové Zámky, Lučenec, Rimavská Sobota a tak ďalej. Uvedené združenia boli v zmysle ustanovenia § 12 ods. 3 písm. c) zákona č. 83/1990 Zb. o združovaní z dôvodov rozporu zákonov rozpustené. Po tretie. Slovenskú spoločnosť sústavne traumatizuje boj maďarských politických strán o zavedenie dobových názvov miest, obcí a regiónov do učebníc pre základné školy s vyučovacím jazykom maďarským. Tých dobových názvov, ktoré sa používali v čase pred Trianonom a v čase platnosti Viedenskej arbitráže. Po štvrté. V minulom roku sme sa stali svedkami hanebného pálenia našej štátnej vlajky pred slovenským veľvyslanectvom v Budapešti. A dokonca bolo napadnuté územie nášho veľvyslanectva, t. j. nášho štátneho územia podľa princípu vlajky takzvanými molotovými kokteilmi. Po piate. Ôsmeho novembra 2008 v Kráľovskom Chlmci prekročili naše štátne hranice 28 maďarských nacionalistov oblečených v uniformách  Imredyho fašistickej  armády. Po šieste. V období 70. výročia Viedenskej arbitráže došlo zo strany maďarských šovinistov k opakovaným systematickým provokáciám a exponovaniu nenávisti medzi občanmi maďarskej národnostnej menšiny a Slovákmi žijúcimi na území Slovenskej republiky. Osobitnou formou porušovania princípu poslaneckého mandátu Národnej rady Slovenskej republiky je bezprecedentná, do suverenity Slovenskej republiky zasahujúca činnosť Fóra poslancov Karpatskej kotliny, ktoré vzniklo 10. 9. 2004, ktoré združuje zákonodarcov maďarských národných spoločenstiev žijúcich v Karpatskej kotline, maďarských poslancov vykonávajúcich svoj mandát v Európskom parlamente a delegovaných poslancov Národného zhromaždenia Maďarskej republiky. Fórum poslancov Karpatskej kotliny pôsobí ako konzultačný orgán pod vedením Katlin Szili. Poslanci zvolení v susedných krajinách sa pravidelne stretávajú, prijímajú určité texty obsahujúce návrat k Veľkému Uhorsku. Týchto rokovaní sa pravidelne zúčastňujú aj poslanci Národnej rady Slovenskej republiky za SMK. Poslanci, ktorí na jednej strane zložili poslanecký sľub Národnej rady Slovenskej republiky a zároveň poslanci Parlamentu Karpatskej kotliny, ktorý je de facto poradným orgánom Národného zhromaždenia Maďarskej republiky. Vážené pani poslankyne, páni poslanci, aj toto sú dôvody, prečo treba prijať novelu Trestného zákona  s ustanovením o úkladoch proti Slovenskej republike. Z čistého prameňa tečie čistá voda. Ak je prameň nečistý a kalný, taká voda dokáže skryť úskoky a v takej vode sa pláva dobre tým, ktorí v sebe skrývajú nečisté úmysly. Nuž vyčistime náš právny prameň v podobe Trestného zákona, aby nedovolil tým, ktorí chcú plávať v kalnom priestore a pripravovať úklady s úmyslom narušiť ústavné zriadenie Slovenskej republiky i územnú celistvosť, obranyschopnosť a zvrchovanosť. Predkladaný návrh novely Trestného zákona na to vytvára reálne právne predpoklady. Vážené pani poslankyne, páni poslanci, ako som už naznačil, trestné právo je v právnej teórii, ale v aplikačnej praxi vnímané ako právo ultima ratio, posledný právny prostriedok ochrany, ak už zlyhali všetky ostatné. Preto v zmysle funkcií trestného práva je potrebné predkladané návrhy Trestného zákona vnímať predovšetkým v tejto rovine. V rovine pôsobenia trestného práva spoločnosti smerujúceho k zabezpečeniu stability spoločenských vzťahov a na vytváranie priestoru pre ich ďalší vývoj. Ak však dôjde k porušeniu alebo ohrozeniu uvedeného priestoru, nastupuje ochrana týchto vzťahov a aplikácia sankcie ako právneho následku. Z toho je zrejmé, že základnou funkciou trestného práva je predovšetkým funkcia regulatívna a plynúce ďalšie funkcie, t. j. ochranná, preventívna, represívna. V súvislosti s predkladaným návrhom, s novelou Trestného zákona chcem dôrazne upozorniť na jej preventívny charakter a preventívnu funkciu súvisiacu s ochranou spoločnosti z hľadiska predchádzania páchania trestného činu, úkladov proti Slovenskej republike vo forme  navrhovanej v skutkovej podstate. Navrhovaná právna norma je formálne právne a výkladovo čistá, aplikovateľná. Vážené pani poslankyne, páni poslanci, dovoľte, aby som vás vyzval, aby ste pri rozhodovaní o prijatí tejto novely mali na zreteli skutočnosť, že tento zákon bude slúžiť na ochranu pokojného života slušných ľudí, na ochranu našich detí, našej domoviny, na zabezpečenie budúcnosti pri ďalšie generácie. Konajte tak, aby sme sa v budúcnosti nemuseli hanbiť za to, že zákonodarný orgán Národnej rady Slovenskej republiky nebol schopný prijať trestnoprávnu normu, ktorá vytvára ochranný štít na zabezpečenie našej štátnosti. Na záver. Pán poslanec Mikloško, poukazujete neustálene na SNS a na takzvané korýtka, ktorých sa nechceme pustiť. Ale vám sa nechce odísť od korýtka tiež, ako som si všimol. Pán poslanec Mikloško, ste poslancom dvadsať rokov. A za tie roky ste dostali celkove mzdu približne 24 miliónov korún. Čo ste za 24 miliónov korún vyprodukovali pre občanov Slovenskej republiky? Pán poslanec Mikloško, vám sa nechce odísť od korýtka, a preto ste sa ako nositeľ vysokého štátneho maďarského vyznamenania rozhodli kandidovať v parlamentných voľbách za stranu Most-Híd. Pán poslanec, veľa šťastia. Snáď sa vám podarí zaokrúhliť váš príjem v politike na tridsať miliónov. Ďakujem za pozornosť. (Potlesk.)